b'\n_START_ARTICLE_\nMinnesota Vikings\n_START_SECTION_\nHistoria\n_START_PARAGRAPH_\nAlkuper\xc3\xa4isen omistajaryhm\xc3\xa4n oli tarkoitus liitt\xc3\xa4\xc3\xa4 joukkue kilpailevaan American Football Leagueen, mutta he p\xc3\xa4\xc3\xa4ttiv\xc3\xa4tkin liitty\xc3\xa4 National Football Leagueen ja NFC Central -divisoonaan vuonna 1961. Vikings on voittanut divisioonansa 16 kertaa. Joukkue oli NFL:n ensimm\xc3\xa4inen, joka esiintyi nelj\xc3\xa4sti Super Bowlissa, mutta samalla my\xc3\xb6s ensimm\xc3\xa4inen, joka h\xc3\xa4visi nelj\xc3\xa4sti Super Bowlin._NEWLINE_"Purple People Eaters" eli Vikingsin pel\xc3\xa4tty puolustuksen linja 1970-luvulla teki tuhoisaa j\xc3\xa4lke\xc3\xa4. Lempinimell\xc3\xa4 Purple People Eaters kutsuttiin nelj\xc3\xa4\xc3\xa4 linjamiest\xc3\xa4: Jim Marshall, Carl Eller, Gary Larsen ja Alan Page. Sittemmin Eller ja Page on valittu Hall of Fameen. Kanadalaisen jalkapallon liigassakin mainetta niitt\xc3\xa4neen legendaarisen valmentajan Bud Grantin avulla Vikings hallitsi NFC Central -divisioonaa. Ensimm\xc3\xa4inen todella menestynyt liikkuva pelinrakentaja (scrambler) Fran Tarkenton johti Minnesotan hy\xc3\xb6kk\xc3\xa4yst\xc3\xa4 yhteens\xc3\xa4 13 vuoden ajan, jolloin joukkue tavoitteli nelj\xc3\xa4sti Super Bowl -voittoa._NEWLINE_Vuonna 1982 Vikings avasi kauden n\xc3\xa4yt\xc3\xb6sottelulla uudella Metrodome-areenalla. Vuonna 1984 Bud Grant siirtyi el\xc3\xa4kkeelle valmentajan virasta, mutta my\xc3\xb6hemmin saman vuoden joulukuussa h\xc3\xa4n otti joukkueen taas komentoon ja valmensi sit\xc3\xa4 viel\xc3\xa4 kauden 1985 loppuun ennen kuin siirtyi sivuun lopullisesti. Lopettaessaan Grant oli NFL:n historian kuudenneksi eniten voittoja saavuttanut valmentaja. Minnesotan peli\xc3\xa4 johti vuosina 1992-2001 Dennis Green, jonka johdolla joukkue selvisi NFC:n mestaruusotteluun vuonna 1998 h\xc3\xa4viten kuitenkin Atlanta Falconsille. Mike Ticen aikana (2002-2005) Vikings selvisi pudotuspeleihin vain kerran (vuonna 2004) ja Tice sai potkut synke\xc3\xa4n kauden 2005 p\xc3\xa4\xc3\xa4tytty\xc3\xa4. Viime vuosien huippupelaajat ovat joko lopettaneet (laitahy\xc3\xb6kk\xc3\xa4\xc3\xa4j\xc3\xa4 Cris Carter, puolustuksen linjamies John Randle) tai siirtyneet muihin joukkueisiin (laitahy\xc3\xb6kk\xc3\xa4\xc3\xa4j\xc3\xa4 Randy Moss, pelinrakentaja Daunte Culpepper).\n_START_SECTION_\nVuoden 2006 tapahtumia\n_START_PARAGRAPH_\nVikings palkkasi 6. tammikuuta 2006 uuden p\xc3\xa4\xc3\xa4valmentajan. Brad Childress, Philadelphia Eaglesin entinen hy\xc3\xb6kk\xc3\xa4yksen koordinaattori, on yksi liigan arvostetuimpia nousevia kykyj\xc3\xa4 ja h\xc3\xa4nen odotetaan tuovan kovaan kuriin perustuvan johtamistyylin joukkueeseen, jonka monet pelaajat sotkeutuivat vuoden 2005 syyskuussa yksityisell\xc3\xa4 risteilyaluksella tapahtuneisiin siveett\xc3\xb6myyksiin. Joukkueen nelj\xc3\xa4 pelaajaa sai syytteit\xc3\xa4 sopimattomasta, laittomasta ja rivosta k\xc3\xa4yt\xc3\xb6ksest\xc3\xa4 ja 17 muuta selvisi syytteitt\xc3\xa4._NEWLINE_Vuoden 2006 v\xc3\xa4rv\xc3\xa4ystilaisuudessa Minnesota valitsi 17. vuorolla tukimies Chad Greenwayn Iowan yliopistosta. Greenway kuitenkin loukkaantui kauden ensimm\xc3\xa4isess\xc3\xa4 harjoitusottelussa, eik\xc3\xa4 pelannut kaudella 2006. Joukkueen t\xc3\xa4rkeimpi\xc3\xa4 pelaajia kaudelle 2006 olivat muun muassa 37-vuotias pelinrakentaja Brad Johnson, hy\xc3\xb6kk\xc3\xa4yksen linjamiehet Matt Birk ja Seattle Seahawksista hankittu Steve Hutchinson, sisemm\xc3\xa4t puolustuksen linjamiehet Pat ja Kevin Williams sek\xc3\xa4 safety Darren Sharper._NEWLINE_Laitahy\xc3\xb6kk\xc3\xa4\xc3\xa4j\xc3\xa4 Koren Robinsonia syytettiin rattijuopumuksesta. 15. elokuuta 2006 Robinson ajoi poliisin tutkaan 100 mailia tunnissa 55 mailin nopeusrajoitusalueella. Robinson ajoi alkoholin vaikutuksen alaisena my\xc3\xb6s vuonna 2005 olleessaan Seattle Seahawks -joukkuetta. Robinson sai koko kauden kest\xc3\xa4v\xc3\xa4n pelikiellon liigalta.'